b'\n_START_ARTICLE_\nBobri (roman)\n_START_SECTION_\nSplo\xc5\xa1ni podatki\n_START_PARAGRAPH_\nKnjiga obsega tri dele: Sam, Rod in Vrh. Dogajanje je postavljeno v leto 2000 pred na\xc5\xa1im \xc5\xa1tetjem, v konec kamene in za\xc4\x8detek bakrene dobe. To je \xc4\x8das, ko je ravnino ju\xc5\xbeno od dana\xc5\xa1nje Ljubljane pokrivalo veliko jezero, razpeto med Ljubljano, Vrhniko in Igom. Pri pisanju se je Jalen opiral na arheolo\xc5\xa1ka odkritja. Sam pravi, da njegova povest nikjer ne nasprotuje \xc5\xbee ugotovljenim stvarem. Pripoved vsebuje veljavne podatke o koli\xc5\xa1\xc4\x8darskih naselbinah (Ig, Blatna Brezovica, Notranje Gorice), postavlja jih na mesta, za katera ni oprijemljivih dokazov o naselbinah, a so bile tam odkrite posamezne najdbe, npr. botani\xc4\x8dni vrt \xe2\x80\x93 koli\xc5\xa1\xc4\x8de Brkatega Soma, Ro\xc5\xbena dolina \xe2\x80\x93 koli\xc5\xa1\xc4\x8de Ostrorogega Jelena. Prikazano je tedanje \xc5\xbeivljenje: na\xc4\x8din gradnje koli\xc5\xa1\xc4\x8d, lov, kuhanje, prehod iz ribi\xc5\xa1ko-lovske kulture v poljedelsko, trgovanje, za\xc4\x8detki rokodelstva, verovanje (na Triglavu prebivata Blisk in Grom, duhovi umrlih), rodbinske razmere (mnogo\xc5\xbeenstvo) \xe2\x80\xa6 Iz opisov raznih postopkov je opazno, da je bil Jalen zelo dober poznavalec \xc5\xbeivljenja v naravi, spoznal se je na lov, rastlinstvo. Simpati\xc4\x8dna je izbira imen, ki so povezana s karakterjem in sposobnostmi poimenovanega in nakazujejo na mo\xc4\x8dno povezanost ljudi in \xc5\xbeivali (Ostrorogi Jelen, Neokretni Karp, Premeteni Navihanec). Njegov slog je jedrnat in slikovit, ve\xc4\x8dkrat se lahko nasmehnemo ob izvirnih besedah in besednih zvezah (Ko\xc5\xa1ata Jelka se je \xc5\xa1irokoritila; \xc5\xbeelja, da bi koga dihur posmradil \xe2\x80\xa6).\n_START_SECTION_\nSam\n_START_PARAGRAPH_\nOstrorogi Jelen (v nadaljevanju Ostrorogi) in njegova sestra Sinjeoka Kodrolaska (v nadaljevanju Sinjeoka) \xc5\xbeivita na koli\xc5\xa1\xc4\x8du Brkatega Soma (v nadaljevanju Som), ki je njun o\xc4\x8de. Mati, Skalna Zvezda, jim je pred smrtjo zaupala, da je bila prevarana. Ostrorogi bi moral postali poglavar koli\xc5\xa1\xc4\x8da, saj je Som Zvezdo dobil v zakon pod pogojem, da bo njegova prva \xc5\xbeena, on pa je tedaj \xc5\xbee imel prvo \xc5\xbeeno, ki jo je zatajil. Tako bo zdaj postal gospodar koli\xc5\xa1\xc4\x8da Neokretni Karp (v nadaljevanju Karp), Somov prvorojenec. Ostrorogi in Karp se tako nenehno prerekata za nasledstvo, poleg tega pa \xc5\xa1e za Jezerno Ro\xc5\xbeo, lepo mladenko s koli\xc5\xa1\xc4\x8da Turovcev. Ostrorogi je mo\xc4\x8dan in pogumen, medtem ko je Kapr strahopeten in potuhnjen in ne zna preskrbeti dovolj hrane za koli\xc5\xa1\xc4\x8de, zato imajo vsi podlo\xc5\xbeniki raje Ostrorogega. Zaradi priljubljenosti si veliko mladcev (hlapcev) \xc5\xbeeli, da bi mu slu\xc5\xbeili. To se kon\xc4\x8dno posre\xc4\x8di Pegastemu Risu in njegovemu bratu Premetenemu Navihancu. _NEWLINE_Ostrorogi za\xc4\x8dne zahajati \xc5\xa1e v druge dele Velikega jezera in si privzame bogata lovi\xc5\xa1\xc4\x8da, v katerih kraljuje beli bober. Tam se sre\xc4\x8da s svojim stricem Sivim Volkom, kateremu razkrije prevaro prvorojenstva. Sivi Volk se mo\xc4\x8dno ujezi in ho\xc4\x8de razdejati Somovo koli\xc5\xa1\xc4\x8de, a mu Ostrorogi to prepre\xc4\x8di. Stric ga vabi, naj se pridru\xc5\xbei njegovemu rodu in se poro\xc4\x8di s Ko\xc5\xa1ato Jelko, a Ostrorogemu to ni pov\xc5\xa1e\xc4\x8di, ker ga bolj mika Jezerna Ro\xc5\xbea. Se pa domenita, da mu bo rod Skalne Zvezde vedno prisko\xc4\x8dil na pomo\xc4\x8d. Ostrorogi se odlo\xc4\x8di in za\xc4\x8dne graditi svoje koli\xc5\xa1\xc4\x8de, pri tem mu pomagata oba hlapca in pa mladci Udarnega Jalana (v nadaljevanju Udarni), ki je tudi iz rodu Ostrorogega matere. Udarni in Sinjeoka se zaljubita, tako da ona sploh no\xc4\x8de ve\xc4\x8d sli\xc5\xa1ati za Urnega Sulca, brata Jezerne Ro\xc5\xbee, kar prekri\xc5\xbea na\xc4\x8drte Ostrorogemu, ki je mislil, da bo Sinjeoko zamenjal za Jezerno. Domenijo se, da bodo s poroko malce po\xc4\x8dakali, da bo Ostrorogi la\xc5\xbeje pridobil Jezerno._NEWLINE_Koli\xc5\xa1\xc4\x8de je kmalu dograjeno in Ostrorogi se je skupaj s sestro in hlapcema preselil nanj. Z Udarnim so izvedli velik lov na lose, da njegov dom pozimi ne bo trpel pomanjkanja. Zve\xc4\x8der se je Ostrorogi umaknil v konec Dolge doline, da bi Udarni lahko pri\xc5\xa1el po Sinjeoko in jo odpeljal na svoj dom pod gore. Koli\xc5\xa1\xc4\x8de pa so v tem \xc4\x8dasu napadli volkovi, ki so do njega pri\xc5\xa1li po zamrznjenem jezeru, Udarni tako zadnji hip re\xc5\xa1i Sinjeoko pred po\xc5\xbere\xc5\xa1nimi \xc4\x8deljustmi. Na pomlad se na koli\xc5\xa1\xc4\x8de Turovcev omo\xc5\xbei Ko\xc5\xa1ata Jelka, ki namerava zme\xc5\xa1ati \xc5\xa1trene Ostrorogemu, saj ne more preboleti, da je ni hotel vzeti za \xc5\xbeeno. S Karpom se domeni, da mu bo pomagala pri ugrabitvi Jezerne. In res bi se jima skoraj posre\xc4\x8dilo izvesti svoje namere, \xc4\x8de ne bi bilo zvestih mladcev, ki so bili Ostrorogemu vedno pripravljeni prisko\xc4\x8diti na pomo\xc4\x8d. Ostrorogi je s pomo\xc4\x8djo Udarnega ugrabil Jezerno in jo vzel za \xc5\xbeeno.\n_START_SECTION_\nVrh\n_START_PARAGRAPH_\nZopet je preteklo kar nekaj let, Ostrorogi je mo\xc4\x8dno osivel, a je \xc5\xa1e vedno krepak in sposoben gospodar. V njemu se prebudi \xc5\xbeelja, da bi zagospodaril vsem koli\xc5\xa1\xc4\x8dem v Velikem jezeru. To bi se mu tudi uresni\xc4\x8dilo, \xc4\x8de ne bi po reki navzgor pripluli \xc4\x8drnolasi vzhodnjaki. Vzhodnjaki se spoprijateljijo s Ko\xc5\xa1ato Jelko, ki ho\xc4\x8de, da ji vzhodnjaki pomagajo uni\xc4\x8diti rod Ostrorogega Jelena, oni pa jo z navidezno naklonjenostjo zavajajo, da bi jim Turovci pomagali izkr\xc4\x8diti pot do morja. _NEWLINE_Glavna akterja v dem delu knjige sta Oprezni Srnjak, prvorojenec Zorne Kaline, in Zvesta \xc4\x8crnoglavka, dekla Ko\xc5\xa1ate Jelke. Zvesta je prvovrstna lon\xc4\x8darica, ki jo na koli\xc5\xa1\xc4\x8du Turovcev nenehno izkori\xc5\xa1\xc4\x8dajo. Ona pa ima nalogo, da vohuni za na\xc4\x8drti, ki jih kujejo skupaj z vzhodnjaki, in o vsem poro\xc4\x8da Opreznemu, da so Ostrorogovci pripravljeni v primeru, \xc4\x8de bi jih hoteli napasti. Opreznemu je Ostrorogi zaupal nalogo nenehnega opazovanja vzhodnjakov, tako da se mora kasneje podati za njimi po reki navzdol. Stalno jih je za petami in se od njih nau\xc4\x8di, kako izpirati zlato. Na poti proti domu iz radovednosti zavije navzgor po enem od Savinih pritokov in tam ob bregu odkrije zlato. Pri tem spozna rod \xc4\x8copaste Pribe, ki po\xc4\x8dasi hira od lakote, saj je ve\xc4\x8dina mo\xc5\xa1kih padla v bojih. Oprezni se po tihem odlo\xc4\x8di, da si bo za \xc5\xbeeno vzel Zlatolaso Lipo in zagospodaril na bregovih Drave, ki daje zlato, \xc5\xa1e prej pa se o tem pomeni z o\xc4\x8detom, ki njegovo odlo\xc4\x8ditev sprejme z odobravanjem. _NEWLINE_\xc4\x8cez leto dni se vzhodnjaki znova vrnejo, med njimi sta tudi junak Jazon in slovita \xc4\x8darovnica Medeja. Turovci kmalu spoznajo, da so jih le izkoristili, in so zato zelo jezni. Sploh pa Presukani in ko ga nekega dne s tem podra\xc5\xbei njegov mlaj\xc5\xa1i brat, zagrabi sulico in ga ubije. Tako izbruhne boj med Turovci in Ostrorogovci, na koncu (ko pade Presukani) pa se domenijo, da so Ostrorogovci le pri\xc5\xa1li po Zvesto, da bo postala druga \xc5\xbeena Opreznega. Ostrorogi spozna, da ne bo nikoli uspel zagospodariti nad jezerom in da bodo koli\xc5\xa1\xc4\x8da kmalu popadla, zato svoje prepusti prvorojenemu sinu in se z Opreznim odpravi na dravske bregove. Vseeno pa je zadovoljen, ker se je njegov rod tako mo\xc4\x8dno raz\xc5\xa1iril.'